text: Er du til strik OG konkurrence? Så er der DM i hurtigstrik
  29 oktober 2016 kl. 05.08
  Lørdag afholdes DM i hurtigstrik, og Irene Jensen, deltager i første sæson af Den Store Strikkedyst, stiller op for at forsvare sin sejr fra sidste år.
  I forbindelse med Kreative Dage i Fredericia afholdes DM i hurtigstrik. Det er første gang konkurrencen finder sted i forbindelse med messen, men det er ikke første gang, der afholdes Danmarksmesterskaber i hurtigstrik.
  Irene Jensen, Danmarks hurtigste strikker 2015: "Det bliver rigtig sjovt. Jeg håber selvfølgelig at kunne forsvare mit mesterskab fra sidste år."
  I forbindelse med en lille strikkefestival i Korsør, har man i flere år dystet om at være Danmarks hurtigste strikker. Sidste år deltog Irene Jensen fra Esbjerg for første gang i konkurrencen. Og hun tog overbevisende sejren med 61 masker i minuttet.
  Irene Jensen glæder sig til at skulle forsvare sin titel som Danmarks hurtigste strikker.
  - Det bliver rigtig sjovt. Jeg håber selvfølgelig at kunne forsvare mit mesterskab fra sidste år, griner Irene Jensen. 
  Irene Jensen deltog i 2015 i første sæson af Den store Strikkedyst, hvor hun også vandt titlen som Syd- og Sønderjyllands hurtigste strikker med 60 masker i minuttet.
  Har du lyst til at heppe, så begynder DM i hurtigstrik  i dag klokken 14 i forbindelse med Kreative Dage på scene 1 i Fredericia Messecenter.
  Koushi, vært i Den store Strikkedyst, leder slagets gang, og dommerne er Charlotte Kaae, By Kaae og Vivian Jürgensen, Tante Grøn samt Margit Feddersen, Strikkeansvarlig Alt om Håndarbejde.
  